Sprejemni center Brežice je te dni pod najhujšim pritiskom prihoda migrantov v Slovenijo. Pripravljen za nekaj sto ljudi jih je naenkrat moral sprejeti tudi nekaj tisoč. Tam se dogajajo nemiri, pretepi, danes je šotorišče celo pogorelo.

Dejansko situacijo v sprejemališču je danes na svojem Facebook profilu opisal Matija Kolarič iz Brežic, ki je tam pomagal kot predstavnik Civilne zaščite.

Situacija ni črno-bela

“Ker se o situaciji z begunci veliko piše in ker se veliko piše predvsem o nepreverjenih informacijah, bi rad z vami delili izkušnjo iz prve roke,” zapis začenja Kolarič in obenem poudarja, da je zagovornik ideje o enakosti narodov, podpira človeško pomoč in se ne boji mešanja narodov.

Kolarič pravi, da situacija ni črno-bela in da begunci niso bodisi “problematični” ali bodisi “ubogi”, ampak je to povsem odvisno od raznih skupin prebežnikov.

“Prva skupina beguncev, ki je v ponedeljek prišla v Brežice je precej problematična. Zažgali so šotore, se medsebojno pretepali za hrano in za sabo pustili svinjarijo. Druga skupina, ki je prišla včeraj, je pravo nasprotje. Begunci so se sami organizirali, ko smo delili hrano,” piše in dodaja, da so sami preprečili prerivanje s formiranjem vrst, da so hrano na zalogo spravili tudi za speče otroke, obenem pa so Civilni zaščiti in Rdečemu križu pomagali iskati pogrešane svojce.

Varnost in organizacija sta dobri, težave delajo prostovoljci-aktivisti

Kolarič zavrača očitke, da za varnost in organizacijo ne bi bilo dobro poskrbljeno.

“Zadeve tečejo tako kot morajo, obstaja hierarhija. Najprej se registrirajo in odpeljejo družine z majhnimi otroci in bolni. Zdravniška služba skrbi za bolne in poškodovane. Rdeči križ deli hrano. Vodje posameznih služb imajo redne sestanke tako, da se ve kdo kaj dela,”

Edine težave vidi v nekaterih prostovoljcih (aktivistih), ter navaja problem Poljakinje, ki je samovoljno pred 1500 beguncev prinesla 4 sendviče. “Lahko si predstavljate za kakšno prerivanje in nemir je s tem poskrbela,” piše Kolarič.

Sploh pa so se po njegovem prostovoljci pokazali šele, ko je bilo treba deliti hrano, pri tem pa žugali, da določene begunci niti nočejo, ker je preveč suhoparna (kruh, paštete, sirni namazi, sardine, jabolka, mleko, voda).

“Ko smo predstavniki Civilne zaščite in Rdečega križa čistila SRANJE za prvo skupino beguncev NI BILO NIKJER NOBENEGA PROSTOVOLJCA, ki so kasneje skakali naokoli v jopičih z napisi “no borders” ali “we are all equal”,” jih je pogrešal pri pomembnem opravilu.

“Lahko je deliti hrano. Težje je čepeti na vseh štirih in brisati razmazano pašteto in sardine ter v rokah nositi prenosna stranišča. Za čiščenje ni nikoli premalo ljudi. Če želi kdo biti koristen, naj pomaga tam. Za deliti hrano, nas je dovolj. Izjema so prostovoljci prevajalci. Ti so rešili marsikatero težavo.”

Vojska prisotna, a neaktivna, policistom kapo dol

Mnogo lepih besed Kolarič namenja policistom.

“Policistom kapo dol. Večina jih dela drugo ali tretjo 12urno izmeno v zadnjih dveh dneh. Izredno spoštljivi do beguncev, razen seveda, ko je potrebno narediti red,” piše in dodaja, da je bilo s strani beguncev slišati veliko število “thank you” na njihov račun.

Vojaki so v Brežicah sicer bili prisotni, vendar niso opravljali kakšnih nalog.

O novinarjih neusmiljeno

“Brez besed. Mrhovinarji brez srca in duše. Iščejo najboljši možni posnetek in razmišljajo o najbolj senzacionalističnem naslovu, s katerim bodo prikazali tisto kar želijo,” si dobrega mnenja o prisotnih predstavnikih sedme sile Kolarič ni ustvaril.

Nad stanjem pretresen

“Živim v Brežicah, pa do včeraj nisem vedel kakšna je situacija v sprejemnem centru. Občutek sem imel, kot da sem v neki drugi državi in v neke drugem času,” piše in dodaja, da je nad stanjem pretresen.

“Situacija ni črno bela, kot jo nekateri prikazujete. Ograje niso rešitev. Prav tako ni rešitev, da sprejmemo vse, ki pridejo. Problem je kompleksen,” še navaja in v zaključku izreka dobrodošlico vsem, ki so pripravljeni pomagati.

Nekaj fotografij današnjega požara v Brežicah s Twitterja:

Takle imamo v Brežicah…s prve roke župana Brežic g. Molana. pic.twitter.com/l7msOOYGWE — Mateja Matjašič (@mateja_matjasic) October 21, 2015

Bo naredil še en selfi za spomin na Brežice… pic.twitter.com/h4fWpiB9n4 — Mateja Matjašič (@mateja_matjasic) October 21, 2015

Looks like some refugees at Brežice set fire to plastic toilets & then tents caught fire pic.twitter.com/5EWjGEmC4i — Tony Connelly (@tconnellyRTE) October 21, 2015

Migrante vozijo iz namestitvenega cdntra Brežice, saj naj bi bil ta popolnoma uničen pic.twitter.com/GV8cHh5Iv7 — Maruša Gorišek (@MarusaGorisek) October 21, 2015

Naveličani “resnic” mainstream medijev? Pomagajte nam ustvarjati neodvisni časopis Doomovina. Podprite nas z letno donacijo/naročnino (klik!) . Na dom boste prejeli tiskano Domovino.